Наредба № 40/07.01.2008г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления (Наредба № 40/07.01.2008 г.) e издадена от министърът на вътрешните работи и председателят на Държавната агенция за информационни технологии и съобщения на основание разпоредбата на чл. 251, ал. 2 от Закона за електронните съобщения (ЗЕС), (в редакцията на закона към ДВ, бр. 41 от 2007 г.).

С измененията и допълненията на ЗЕС (Обн., ДВ., бр. 17 от 2009 г.) разпоредбата на чл. 251 е променена и е заличено правното основание за издаване на горепосочената наредба. Правната уредба на събирането, съхранението и предоставянето на достъп до трафични данни е изцяло предмет на законова уредба и ЗЕС не предвижда законова делегация за издаване на подзаконов нормативен акт.

Независимо от обстоятелството, че Наредба № 40/07.01.2008 г. практически не се прилага, чл. 11, ал. 3 от Закона за нормативните актове (ЗНА) изисква отмяната на нормативен акт да се извършва чрез изрична разпоредба на отменящ акт. В този смисъл е налице необходимост да бъде приета наредба за отмяна на Наредба № 40/07.01.2008 г.

С Постановление № 233 от 2009 г. на Министерския съвет Държавната агенция за информационни технологии и съобщения е закрита, като правоприемник на агенцията се явява Министерството на транспорта и съобщенията (МТС). Предвид изложеното министърът на транспорта и съобщенията е компетентен да издаде, съвместно с министърът на вътрешните работи, наредба за отмяна на Наредба № 40/07.01.2008 г.

С писмо, рег. № 04-02-85/17.05.2024 г., Министерство на вътрешните работи (МВР) предостави на МТС за предварително съгласуване проект на наредба за отмяна на Наредба № 40/07.01.2008 г. С писмо, рег. 04-02-85/21.05.2024 г., МТС е уведоми МВР, че няма бележки по предложения проект.

С оглед приключилата съгласувателната процедура между двете компетентните ведомства е необходимо да се проведе съвместна процедура по обществени консултации на проекта. Съгласно изискванията на чл. 26, ал. 4 от ЗНА, обществените консултации следва да са за срок не по-кратък от 30 дни.

Във връзка с гореизложеното, моля да разрешите публикуването на проект на Наредба за отмяна на Наредба № 40/07.01.2008г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления в електронен вид на страницата в интернет на МТС за срок от 30 дни. МВР ще осигури публикуването на проекта в Портала за обществени консултация на Министерския съвет.